ΚΑΝΟΝΙΣΜΟΣ (ΕΟΚ) αριθ. 125/93 ΤΟΥ ΣΥΜΒΟΥΛΙΟΥ της 18ης Ιανουαρίου 1993 για την τροποποίηση του κανονισμού (ΕΟΚ) αριθ. 805/68 περί κοινής οργανώσεως αγοράς στον τομέα του βοείου κρέατος

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι ο κανονισμός (ΕΟΚ) αριθ. 805/68 (3) τροποποιήθηκε ριζικά από τον κανονισμό (ΕΟΚ) αριθ. 2066/92 (4) όσον αφορά τα καθεστώτα πριμοδοτήσεων που προορίζονται για τους παραγωγούς "βοείου κρέατος"- ότι, παρ' όλα αυτά, απομένουν προς ρύθμιση ορισμένα ειδικά προβλήματα-

ότι ο κανονισμός (ΕΟΚ) αριθ. 2066/92 θεσπίζει πριμοδότηση για τη σφαγή εκτός εποχής- ότι ο κίνδυνος της σφαγής ενός εξαιρετικά μεγάλου αριθμού ζώων κατά την εποχή της σφαγής υπάρχει στην πραγματικότητα μόνο για τα βόδια- ότι πρέπει, επομένως, να ενθαρρυνθεί η σφαγή εκτός εποχής μόνο γι' αυτό το είδος βοοειδών και να παρασχεθεί έτσι η δυνατότητα στους κτηνοτρόφους, σε πολλά κράτη μέλη, να επωφεληθούν της πριμοδότησης-

ότι, μέχρι σήμερα, η χορήγηση της πριμοδότησης ανά θηλάζουσα αγελάδα περιορίζεται, για τις εκμεταλλεύσεις στις οποίες βρίσκεται αγέλη παραγωγής γάλακτος και θηλάζουσα αγέλη, στους μικρούς παραγωγούς των οποίων η ατομική ποσότητα αναφοράς είναι ίση ή μικρότερη από 60 000 χιλιόγραμμα γάλακτος- ότι οι μικροί ή μεσαίοι παραγωγοί με ποσότητα αναφοράς μεγαλύτερη από 60 000 χιλιόγραμμα οι οποίοι κατέχουν θηλάζουσες αγελάδες χωρίς να επωφελούνται από την πριμοδότηση, θα πρέπει να αντιμετωπίσουν, από το 1993, μείωση των τιμών- ότι ενδείκνυται, επομένως, να αυξηθεί η ποσότητα αναφοράς για την παραγωγή γάλακτος-

ότι, προκειμένου να παρασχεθεί στους μικρούς αυτούς παραγωγούς η δυνατότητα να αναπτύξουν την εκμετάλλευσή τους, ενδείκνυται να καταργηθεί ο περιορισμός των δέκα ζώων που ισχύει για τη χορήγηση της πριμοδότησης-

ότι πρέπει να συσταθούν επιπρόσθετα δικαιώματα πριμοδότησης και να κατανεμηθούν μεταξύ των κρατών μελών, προκειμένου να παρασχεθεί στους ενδιαφερόμενους παραγωγούς η δυνατότητα να καθορίσουν, βάσει των εθνικών αποθεμάτων, ένα ατομικό ανώτατο όριο ή να αυξήσουν τον αριθμό των δικαιωμάτων τους για την πριμοδότηση βάσει του αριθμού των θηλαζουσών αγελάδων που βρίκονται στην εκμετάλλευσή τους για μια ορισμένη χρονική περίοδο-

ότι πρέπει να καθοριστεί ο συνολικός αριθμός των επιπρόσθετων δικαιωμάτων, βάσει ιδίως των τελευταίων διαθέσιμων στατιστικών στοιχείων για την παραγωγή βοείου κρέατος και τις αιτήσεις για τη χορήγηση της πριμοδότησης ανά θηλάζουσα αγελάδα, λαμβανομένων, πάντως, υπόψη των ειδικών περιστάσεων-

ότι, στα πλαίσια της παραγωγής βοείου κρέατος, η προστασία του περιβάλλοντος αποτελεί ένα σημαντικό παράγοντα που πρέπει να λαμβάνεται υπόψη- ότι, επομένως, τα κράτη μέλη πρέπει να έχουν τη δυνατότητα να μειώνουν ή να καταργούν τις πληρωμές, στα πλαίσια του καθεστώτος της πριμοδότησης ανά θηλάζουσα αγελάδα, εάν ο συγκεκριμένος παραγωγός δεν έχει πλήρως συμμορφωθεί με τους περιβαλλοντικούς κανόνες που θεσπίζουν τα κράτη μέλη, με την επιφύλαξη τήρησης της αρχής της αναλογικότητας-

ότι ο ορισμός της θηλάζουσας αγελάδας, όπως καθορίζεται στα πλαίσια της μεταρρύθμισης, αποκλείει από το καθεστώς τους παραγωγούς η θηλάζουσα αγέλη των οποίων δεν ανήκει σε φυλές παραγωγής κρέατος- ότι, για να διευκολυνθεί η εφαρμογή του νέου καθεστώτος, πρέπει να προβλεφθεί μεταβατική παρέκκλιση από τον ορισμό αυτό για τους παραγωγούς των νέων γερμανικών Laender,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 805/68 τροποποιείται ως εξής:

1. Στο άρθρο 4γ, οι όροι "αρσενικό(α) βοοειδές(ή)" αντικαθίστανται από τους όρους "ευνουχισμένο(α) αρσενικό(ά) βοοειδές(ή)".

2. Το άρθρο 4δ παράγραφος 5, το πρώτο εδάφιο αντικαθίσταται από το ακόλουθο κείμενο:

"Η πριμοδότηση χορηγείται σε κάθε παραγωγό ο οποίος δεν παραδίδει γάλα ούτε γαλακτοκομικά προϊόντα από την εκμετάλλευσή τους επί δώδεκα μήνες από την ημέρα κατάθεσης της αίτησης και ο οποίος κατέχει, επί έξι τουλάχιστον συνεχείς μήνες από την ημέρα κατάθεσης της αίτησης, έναν αριθμό θηλαζουσών αγελάδων τουλάχιστον ίσο με τον αριθμό για τον οποίο ζητείται η πριμοδότηση."

3. Το άρθρο 4δ παράγραφος 6 πρώτο και δεύτερο εδάφιο αντικαθίστανται από το ακόλουθο κείμενο:

"Η πριμοδότηση χορηγείται επίσης σε κάθε παραγωγό που παραδίδει γάλα ή γαλακτοκομικά προϊόντα και του οποίου η ατομική ποσότητα αναφοράς που αναφέρεται στο άρθρο 5γ του κανονισμού (ΕΟΚ) αριθ. 804/68 (1) είναι ίση ή μικρότερη από 120 000 χιλιόγραμμα, υπό την προϋπόθεση ότι κατέχει, επί έξι τουλάχιστον συνεχείς μήνες από την ημέρα κατάθεσης της αίτησης, έναν αριθμό θηλαζουσών αγελάδων τουλάχιστον ίσο με εκείνο για τον οποίο ζητείται η πριμοδότηση.

Στα εθνικά αποθέματα προστίθενται επιπρόσθετα δικαιώματα πριμοδότησης ανά θηλάζουσα αγελάδα. Ο συνολικός αριθμός των εν λόγω δικαιωμάτων κατανέμεται μεταξύ των κρατών μελών βάσει των μέσων ποσοστών παραγωγής βοείου κρέατος, και ιδιαιτέρως των εγκύρων αιτήσεων για τη χορήγηση της πριμοδότησης ανά θηλάζουσα αγελάδα, όπως καθορίζεται στον πίνακα του παραρτήματος ΙΙ.

Τα επιπρόσθετα δικαιώματα κατανέμονται από τα εθνικά αποθέματα κατά προτεραιότητα στους γαλακτοπαραγωγούς, οι οποίοι έχουν σχετικά δικαιώματα ή τα δικαιώματα των οποίων αυξάνονται για πρώτη φορά δυνάμει του πρώτου εδαφίου, οι οποίοι συμμορφώνονται με τις διατάξεις του παρόντος κανονισμού και οι οποίοι εκτρέφουν τις επιλέξιμες αγελάδες στις εκμεταλλεύσεις τους, την 1η Ιανουαρίου 1993, και τις διατηρούν εκεί για έξι τουλάχιστον μήνες. Τυχόν υπόλοιπα της επιπρόσθετης αυτής ποσόστωσης που δεν χορηγείται στους παραγωγούς αυτούς μπορεί να κατανεμηθεί σύμφωνα με τα συνήθη κριτήρια που χρησιμοποιούνται για το εθνικό απόθεμα.

Εάν ο συνολικός αριθμός των επιπρόσθετων δικαιωμάτων που πρέπει να χορηγηθούν υπερβαίνει τον αριθμό των επιπρόσθετων δικαιωμάτων που διατίθενται δυνάμει του παραρτήματος ΙΙ, το ενδιαφερόμενο κράτος μέλος μπορεί να μειώσει αναλογικά όλες τις αιτήσεις επιπροσθέτων δικαιωμάτων ή να δώσει προτεραιότητα σε ορισμένους παραγωγούς, ανάλογα με αντικειμενικά κριτήρια που θα καθοριστούν.

Κατά τη χορήγηση των ποσοτήτων στους παραγωγούς για τους οποίους είχε προηγουμένως καθοριστεί ο μέγιστος αριθμός αγελάδων σε δέκα, λαμβάνονται υπόψη όλα τα δικαιώματα για τη χορήγηση ποσοστώσεων που έχουν συσταθεί από τους παραγωγούς αυτούς δυνάμει του άρθρου 4δ παράγραφος 2. Η προβλεπόμενη στην παράγραφο 2 μείωση εφαρμόζεται με τον ίδιο τρόπο για τα οριζόμενα ανώτατα όρια ή τις αυξήσεις των ανωτάτων ορίων που καθορίζονται σύμφωνα με το προηγούμενο εδάφιο.

(1) ΕΕ αριθ. L 148 της 28. 6. 1968, σ. 13."

4. Στο άρθρο 4δ, προστίθεται η ακόλουθη νέα παράγραφος 7α:

"7α. Τα κράτη μέλη μπορούν να εφαρμόσουν τα κατάλληλα περιβαλλοντικά μέτρα προστασίας που επιβάλλει η ιδιομορφία των εκτάσεων που χρησιμοποιούνται για την εκτροφή των θηλαζουσών αγελάδων, που είναι επιλέξιμες για την πριμοδότηση. Τα κράτη μέλη που χρησιμοποιούν τη δυνατότητα αυτή καθορίζουν τις κατάλληλες ποινές, που θα πρέπει να είναι ανάλογες με τη σοβαρότητα των περιβαλλοντικών επιπτώσεων που απορρέουν από τη μη τήρηση των μέτρων αυτών. Οι ποινές αυτές μπορούν να προβλέπουν τη μείωση, ή ενδεχομένως, την κατάργηση των εκ της πριμοδότησης ευεργετημάτων. Τα κράτη μέλη ενημερώνουν την Επιτροπή για τα μέτρα που λαμβάνουν κατ' εφαρμογή της παρούσας διάταξης."

5. Στο άρθρο 4κ παράγραφος 1 προστίθεται το ακόλουθο νέο στοιχείο δ):

"δ) η Γερμανία μπορεί να προβλέψει ότι, για τα τρία πρώτα χρόνια εφαρμογής του νέου καθεστώτος πριμοδότησης ανά θηλάζουσα αγελάδα, η πριμοδότηση αυτή μπορεί επίσης να χορηγείται για αγελάδες εκτός εκείνων που καλύπτονται από τον ορισμό της θηλάζουσας αγελάδας που περιέχεται στο άρθρο 4α, υπό την προϋπόθεση ότι έχουν διασταυρωθεί με ταύρους φυλών παραγωγής κρέατος και ότι αποτελούν τμήμα αγέλης που προορίζεται για την εκτροφή μοσχαριών για την παραγωγή κρέατος."

6. Προστίθεται νέο παράρτημα ΙΙ, όπως περιλαμβάνεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Ιανουαρίου 1993, εξαιρέσει του άρθρου 1 σημείο 4 το οποίο εφαρμόζεται από την ημέρα ενάρξεως ισχύος.

Ωστόσο, στα κράτη μέλη στα οποία, σύμφωνα με το άρθρο 4γ του κανονισμού (ΕΟΚ) αριθ. 805/68, όπως τροποποιήθηκε από τον κανονισμό (ΕΟΚ) αριθ. 2066/92, η πριμοδότηση για τη σφαγή εκτός εποχής εφαρμοζόταν πριν από την έναρξη ισχύος του παρόντος κανονισμού, το προαναφερόμενο άρθρο 4γ συνεχίζει να εφαρμόζεται με τη συγκεκριμένη διατύπωση για τη χορήγηση της πριμοδότησης στα πλαίσια του έτους 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Ιανουαρίου 1993.

Για το Συμβούλιο

Ο Πρόεδρος

L. TORNAES

(1) ΕΕ αριθ. C 264 της 13. 10. 1992, σ. 9.

(2) ΕΕ αριθ. C 337 της 21. 12. 1992.

(3) ΕΕ αριθ. L 148 της 28. 6. 1968, σ. 24.

(4) ΕΕ αριθ. L 215 της 30. 7. 1992, σ. 49.

ΠΑΡΑΡΤΗΜΑ

"ΠΑΡΑΡΤΗΜΑ ΙΙ

Κατανομή μεταξύ των κρατών μελών των επιπρόσθετων δικαιωμάτων για την πριμοδότηση ανά θηλάζουσα αγελάδα (άρθρο 4δ παράγραφος 6)

Βέλγιο 36 080

Δανία 13 320

Γερμανία 111 240

Ελλάδα 10 520

Ισπανία 84 320

Γαλλία 242 480

Ιρλανδία 63 400

Ιταλία 90 160

Λουξεμβούργο 760

Κάτω Χώρες 30 560

Πορτογαλία 5 760

Ηνωμένο Βασίλειο 118 320"